Á fimmta tug starfsmanna verktakafyrirtækisins Munck mun dvelja í fjöldahjálparmiðstöðinni í grunnskólanum á Dalvík í nótt . Kristinn Kristinsson verkstjóri er einn þeirra . Hann segir að starfsmennirnir vinni allir við að reisa fiskverksmiðju niðri á bryggju og hafi haldið þar til í vinnubúðum sem séu kyntar með rafmagni . „ Við erum búnir að vera straumlausir síðan klukkan átta á þriðjudagsmorgun , “ segir Kristinn og viðurkennir að það hafi verið kærkomið að komast inn í hlýjuna . Vinnubúðir Munck eru við bryggjuna , en Kristinn segir að mesta furða sé hve vel þær sluppu úr óveðrinu . „ Það var mjög mikill sjógangur þarna og sjórinn kominn vel yfir kantinn á tímabili . “ Nóttin ætti að vera sú síðasta í fjöldahjálparmiðstöðinni , en Kristinn segir að starfsmennirnir hafi nú orðið sér úti um rafstöðvar sem þeir muni nota til að koma hita og rafmagni á búðirnar . Ekki þörf fyrir búðir í Fjallabyggð Auk fjöldahjálparstöðvarinnar á Dalvík heldur Rauði krossinn úti sérstakri hvíldarstöð í Glerárkirkju á Akureyri , en hún er ætluð björgunarsveitarmönnum sem þurfa að hvílast . Brynhildur Bolladóttir , upplýsingafulltrúi Rauða krossins , segir að fyrr í dag hafi fjöldahjálparmiðstöðvar verið opnaðar á Ólafsfirði og Siglufirði , en ekki hafi reynst þörf fyrir að hafa þær opnar lengur . Um 90 manns komu í miðstöðina á Ólafsfirði en enginn á Siglufirði enda rafmagn komið á í báðum bæjum . Hún bætir þó við að Rauði krossinn sé í viðbragðsstöðu og muni opna þær aftur ef þörf krefur . Þá verður fjöldahjálparstöðin í félagsheimilinu Sólvangi á Tjörnesi lokuð í nótt , en gestir hennar , sem munu hafa verið þrír , hafa fengið næturgistingu annars staðar .